એક રિપોર્ટ મુજબ ભારતીય કોર્પોરેટ જગત એપ્રિલથી જૂનના ગાળામાં આવકમાં સરેરાશ ૧૨.૮ ટકા વૃદ્ધિ દર્શાવશે તેવો અંદાજ છે. છેલ્લાં ત્રણ વર્ષમાં આ સૌથી વધારે વૃદ્ધિ જોવા મળશે. જોકે ક્રૂડ ઓઈલના ભાવ ઊંચા હોવાને કારણે પ્રોફિટ માર્જિન સાધારણ ૦.૨૦ ટકા જેવું ઘટશે તેવો અંદાજ છે. રેટિંગ એજન્સી ક્રિસિલના રિપોર્ટ મુજબ સતત બીજા ક્વાર્ટરમાં બે આંકડામાં વૃદ્ધિ જોવા મળશે. જોકે અગાઉના ક્વાર્ટરમાં જે વૃદ્ધિ જોવા મળી હતી તે જીએસટી-નોટબંધીની અસરને કારણે અગાઉના વર્ષના નીચા બેઝને કારણે હતી. ક્રિસિલે બેન્કિંગ, ફાઈનાન્સ, ઈન્સ્યોરન્સ અને ઓઈલ સેક્ટર સિવાયના સેક્ટરની ૩૫૦ કંપનીઓનું વિશ્લેષણ કરીને આ રિપોર્ટ તૈયાર કર્યો છે. તેમાં એનએસઈની ૫૦ ટકા કંપનીઓનો સમાવેશ છે. ક્રિસિલ રિસર્ચના સીનિયર ડિરેક્ટર પ્રસાદ કોપરાકરે કહ્યું હતું કે એપ્રિલથી જૂનના ક્વાર્ટરમાં ૨૧ પૈકી ૧૫ સેક્ટરમાં બે આંકડામાં વૃદ્ધિ જોવા મળશે. કન્ઝમ્પ્શન અને કોમોડિટી સંબંધિત સેક્ટરમાં વોલ્યુમ નોંધપાત્ર વધશે.